### NN 12/2018 (7.2.2018.), Presuda Visokog upravnog suda Republike Hrvatske broj: Usoz-89/17-5 od 21. prosinca 2017.

VISOKI UPRAVNI SUD REPUBLIKE HRVATSKE

285

PRESUDA

Visoki upravni sud Republike Hrvatske u vijeću sastavljenom od sudaca toga suda mr. sc. Inge Vezmar Barlek, predsjednice vijeća, Eveline Čolović Tomić, Lidije Vukičević, Senke Orlić Zaninović i Marine Kosović Marković, članova vijeća, uz sudjelovanje više sudske savjetnice Blaženke Drdić, zapisničarke, u postupku ocjene zakonitosti općeg akta pokrenutom po službenoj dužnosti, na sjednici vijeća održanoj 21. prosinca 2017.

presudio je

Ukida se članak 7. Odluke o nabavi obveznih školskih udžbenika za učenike 1. do 8. razreda Osnovne škole Smokvica (»Službeni glasnik Općine Smokvica«, broj 1/17.).

Obrazloženje

Lenko Salečić, Viljan Didović i Marela Baničević podnijeli su ovom Sudu obavijest da na temelju odredbe članka 83. stavka 2. Zakona o upravnim sporovima (»Narodne novine« 20/10., 143/12., 152/14., 94/16. i 29/17., dalje: ZUS) po službenoj dužnosti pokrene postupak ocjene zakonitosti Odluke o nabavi obveznih školskih udžbenika za učenike 1. do 8. razreda Osnovne škole Smokvica (»Službeni glasnik Općine Smokvica«, broj 1/17., dalje: Odluka) navodeći kako predsjednik predstavničkog tijela Odluku nije dostavio predstojniku Ureda državne uprave u Dubrovačko-neretvanskoj županiji čime je povrijedio odredbu članka 79. stavka 2. Zakona o lokalnoj i područnoj (regionalnoj) samoupravi (»Narodne novine« 19/13. i 137/15., dalje: ZoLP(R)S). Smatraju da je Odluka nezakonito stupila na snagu danom donošenja jer je to protivno odredbi članka 73. stavka 4. ZoLP(R)S. Predlažu Sudu da obustavi od primjene označeni opći akt te ga nakon provedenog postupka ukine.

Donositelj akta u očitovanju na navode obavijesti ističe kako je Odluka stupila na snagu danom donošenja zbog iznimne žurnosti. Navodi kako je nakon što je pribavljen popis obveznih školskih udžbenika i popis učenika kojima treba dostaviti udžbenike, Jedinstveni upravni odjel Općine Smokvica započeo poslove pripreme i provedbe javne nabave te je u skladu s odredbama članka 5. Pravilnika o provedbi postupka javne nabave bagatelne vrijednosti donesena Odluka o početku postupka nabave bagatelne vrijednosti (jednostavna nabava) »Nabava obveznih školskih udžbenika za učenike od 2. do 8. razreda Osnovne škole Smokvica«, a poziv na dostavu ponude broj 04/2017 otpremljen je elektroničkim putem na različite adrese. Rok za dostavu ponuda bio je određen u pozivu sukladno Zakonu o javnoj nabavi i članku 7. Pravilnika o provedbi postupka nabave bagatelne vrijednosti u Općini Smokvica tako da rok za dostavu ponuda nije smio biti duži od 8 dana. 26. srpnja 2017. zaprimljena je ponuda Narodnih novina d.d., istoga dana je donesena odluka o odabiru najpovoljnije ponude, a 8. kolovoza 2017. je sklopljen ugovor o nabavi i isporuci obveznih udžbenika s Narodnim novinama d.d. te su udžbenici isporučeni 17. kolovoza 2017. Ističe kako je provedba postupka javne nabave trajala mjesec dana, a isporuka udžbenika i njihova dostava učenicima završila je pred početak školske godine. S obzirom na to da se postupak javne nabave ne može realizirati u kratkom roku, da provedbu postupka karakterizira komunikacija i razmjena podataka između naručitelja i gospodarskih subjekata kojima je upućen poziv za dostavu ponuda, da naručitelj nema unaprijed saznanja u kojem roku će se realizirati nabava robe kao i da je naručene udžbenike trebalo podijeliti učenicima pred početak školske godine, vijećnici Općinskog vijeća smatrali su opravdanim da Odluka stupi na snagu danom donošenja te da se objavi 14. srpnja 2017. u Službenom glasniku Općine Smokvica. Napominje kako je i Županijska skupština Dubrovačko-neretvanske županije donijela Odluku o nabavi obveznih školskih udžbenika za učenike prvih razreda osnovnih škola kojima je osnivač Dubrovačko-neretvanska županija i također je člankom 7. propisano da Odluka stupa na snagu danom donošenja, a objavit će se u Službenom glasniku Dubrovačko-neretvanske županije. Zaključuje kako je svrha donošenja navedenih odluka bila pomoći roditeljima, troškove opremanja djece za školu jednim dijelom učiniti manjim i dovršiti započeti posao pred početak školske godine. Sve su to razlozi iznimne žurnosti zbog kojih je Odluka stupila na snagu danom donošenja.

Postupajući po obavijesti građana, Sud je po službenoj dužnosti pokrenuo postupak ocjene zakonitosti članka 7. Odluke te je navedenu odredbu ocijenio nezakonitom.

Odredba članka 7. Odluke glasi:

Ova Odluka stupa na snagu danom donošenja, a objavit će se u Službenom glasniku Općine Smokvica.

Pravila o stupanju općih akata koji se, kao u konkretnom slučaju, donose na temelju ZoLP(R)S-a određena su tim zakonom tako da je u članku 73. stavku 2. ZoLP(R)S-a propisano da se prije nego što stupi na snagu opći akt, obavezno objavljuje u službenom glasilu jedinice, a na temelju odredbe članka 73. stavka 4. ZoLP(R)S-a (koji je bio na snazi u vrijeme donošenja Odluke), opći akt stupa na snagu najranije osmi dan od dana njegove objave. Iznimno, općim se aktom može iz osobito opravdanih razloga odrediti da stupa na snagu danom objave.

Identične odredbe sadržane su u članku 96. Statuta Općine Smokvica (objavljenom na mrežnoj stranici Općine).

Dana 13. prosinca 2017. stupio je na snagu Zakon o izmjenama i dopunama ZoLP(R)S-a (»Narodne novine« 123/17.) tako da druga rečenica članka 73. stavka 4. ZoLP(R)S-a sada glasi da se iznimno općim aktom može iz osobito opravdanih razloga odrediti da stupa na snagu prvoga dana od dana objave.

Iz navedenih odredbi slijedi kako ni mjerodavni zakon ni statut jedinice lokalne samouprave ne propisuju mogućnost stupanja na snagu općeg akta danom donošenja, nego najranije dan nakon objave (iznimno iz opravdanih razloga). Stoga je Sud navedenu odredbu ocijenio nezakonitom.

Međutim, nezakonitost završne odredbe ne dovodi do nezakonitosti cijele Odluke s čim u vezi Sud napominje da u nedostatku posebne odredbe o stupanju općeg akta na snagu treba primijeniti opće pravilo prema kojem je opći akt stupio na snagu osmi dan od dana njegove objave s tim da je vacatio legis počeo teći prvi dan nakon objave akta.

Eventualni propust predsjednika predstavničkog tijela da postupi po odredbi članka 79. stavka 2. ZoLP(R)S-a ne dovodi do nezakonitosti Odluke jer navedena odredba ne propisuje postupak donošenja općeg akta, nego se radi o odredbi kojom se regulira postupak nadzora zakonitosti općih akata nakon što su stupili na snagu.

S obzirom na to da je u konkretnom slučaju Sud meritorno odlučio o zakonitosti općeg akta, nije posebno odlučivao o prijedlogu za obustavu njegovog izvršenja (članak 85. stavak 2. ZUS-a).

Slijedom izloženog, Sud je na temelju odredbe članka 86. stavka 3. ZUS-a ukinuo završnu odredbu Odluke, a na temelju odredbe članka 86. stavka 4. ZUS-a ukinuta odredba prestaje važiti danom objave ove presude u »Narodnim novinama«.

Broj: Usoz-89/17-5

Zagreb, 21. prosinca 2017.

Predsjednica vijeća
 mr. sc. Inga Vezmar Barlek, v. r.